b'\n_START_ARTICLE_\nAlge\n_START_SECTION_\n\xc5\xbdivljenjski prostor\n_START_PARAGRAPH_\nAlge \xc5\xbeivijo najve\xc4\x8dkrat v morju, kjer so najpomembnej\xc5\xa1i primarni proizvajalci, saj najve\xc4\x8d organskih snovi in kisika, ki nastane na Zemlji, nastane na ra\xc4\x8dun listov. Uspevajo pa tudi v sladkih, stoje\xc4\x8dih vodah ter na kopnem v vla\xc5\xbenih pogojih.\n_START_SECTION_\nRazvr\xc5\xa1\xc4\x8danje\n_START_PARAGRAPH_\nAlge lahko sistematiziramo na ve\xc4\x8d na\xc4\x8dinov. Lahko jih sistematiziramo po morfolo\xc5\xa1kih zna\xc4\x8dilnosti (oblika steljke) ali pa na podlagi biokemijskih lastnosti (prisotnosti ali odsotnosti barvil). Pri nekaterih obi\xc4\x8dkanih algah opazimo posebno obliko vedenja, ki spominja na vedenje \xc5\xbeivali, zato jih nekateri znanstveniki uvr\xc5\xa1\xc4\x8dajo med \xc5\xbeivali, spet drugi k rastlinam (npr. Dinoflagellata oz. Dinophyta, Euglenophyta).\n_START_SECTION_\nAlge kot prehrambeno sredstvo\n_START_PARAGRAPH_\nAlge so kot hranilo najbolj raz\xc5\xa1irjene na Japonskem. Najbolj so znane kot sestavina za su\xc5\xa1i (makezushi), kot dodatek pri juhah, za dekoracijo oz. kot za\xc4\x8dimba. Tri najbolj znane vrste predelanih alg so: nori (v obliki lista papirja), kombu in wakame. Alge se uporabljajo tudi kot prehransko dopolnilo (najve\xc4\x8d vrste iz rodov Spirulina in Chlorella). _NEWLINE_Japonci \xc5\xbee stoletja nabirajo hrano v morju. Alge jedo v razmeroma velikih koli\xc4\x8dinah in so zato dele\xc5\xbeni koristnih rudnin, ki jih vsebujejo. Skoraj \xc4\x8detrtina vse hrane v japonski prehrani vsebujejo tak\xc5\xa1ne ali druga\xc4\x8dne alge. Uporabljajo jih za izbolj\xc5\xa1anje okusa solat, juh in pikantnih jedi. Alge so tudi pomembna sestavina makrobiotske prehrane. \xc5\xa0tevilne alge so odli\xc4\x8den vir joda, rudnine, ki je nujna za normalno delovanje \xc5\xa1\xc4\x8ditnice. \xc5\xa0\xc4\x8ditnica proizvaja hormone, ki uravnavajo telesno presnovo in torej tudi rast in razvoj. Zna\xc4\x8dilno delovanje mi\xc5\xa1i\xc4\x8d in \xc5\xbeivcev, kalcij za zdrave kosti, kalij za ohranjanje telesnih celic in uravnavanje teko\xc4\x8din ter cink za zdrav imunski sistem. Ve\xc4\x8dina alg vsebuje nekaj vitaminov skupine B in betakaroten - rastlinsko obliko vitamina A, vendar koli\xc4\x8dina niha, odvisna je od vrste alg in priprave. Betakaroten je Antioksidant in prepre\xc4\x8duje degenerativne bolezni, kot je rak. Za rastline je to sicer nenavadno, toda alge vsebujejo tudi vitamin B\xc2\xb9\xc2\xb2 v algah \xc2\xbbbiolo\xc5\xa1ko aktiven\xc2\xab\xc2\xa0- druga\xc4\x8de povedano, ali ga telo lahko izkoristi. Alge imajo eno pomanjkljivost - vsebujejo veliko natrija. Mnoge so zato neprijetne za ljudi, ki morajo u\xc5\xbeivati manj slano hrano. V tradicionalni medicini so alge dolgo uporabljali za zdravljenje razli\xc4\x8dnih bolezni, tudi zaprtja, prehladov, artritisa in revmatizma.\n_START_SECTION_\nZa\xc4\x8dinjanje z algami\n_START_PARAGRAPH_\nV japonskih trgovinah in prodajalnah z zdravo hrano prodajajo posu\xc5\xa1ene plo\xc5\xa1\xc4\x8dice ali trakove alg. Zaradi visoke vsebnosti rudnin imajo naravno slan okus. Trakove alg pogosto zdrobijo in uporabijo za za\xc4\x8dinjanje juh in testenin; dajo jim sve\xc5\xbe okus po morski vodi. Posu\xc5\xa1ene trakove nori uporabljajo za pripravo su\xc5\xa1ija in ri\xc5\xbeevih kola\xc4\x8dev.\n_START_SECTION_\nPrehranska dopolnila iz alg\n_START_PARAGRAPH_\nZa u\xc5\xbeivanje so pripravne alge kombu (ali kelp) v obliki tablet. Ker vsebujejo veliko joda, jih nekateri zeli\xc5\xa1\xc4\x8darji predpisujejo za zdravljenje blagih motenj v delovanju \xc5\xa1\xc4\x8ditnice. Vedno bolj so priljubljena prehranska dopolnila sladkovodnih alg spiruline in hlorele. Vsebujejo enaka hranila kot zelena zelenjava, tudi betakaroten, vitamin C, kalcij in \xc5\xbeelezo, pa tudi beljakovine in vitamin B\xc2\xb9\xc2\xb2. Spirulina je obenem dober vir esencialne ma\xc5\xa1\xc4\x8dobne kisline, imenovane gamalinolenska kislina. Vendar pa trditve, da te alge krepijo imunski sistem, raztrupljajo telo, pove\xc4\x8dujejo energijo in podalj\xc5\xa1ujejo \xc5\xbeivljenje, niso dokazane. Te vrste alg \xc5\xbeivijo v jezerih, gojijo pa jih tudi v umetnih jezercih, kjer jih nabirajo, posu\xc5\xa1ijo in prodajo v obliki pra\xc5\xa1ka ali tablet.'